CELEX: 32021D2206
Language: fi
Date: 2021-12-09 00:00:00
Title: Neuvoston päätös (EU) 2021/2206, annettu 9 päivänä joulukuuta 2021, jäsenvaltioille annettavasta luvasta hyväksyä Euroopan unionin edun mukaisesti Jamaikan liittyminen yksityisoikeuden alaa koskevaan vuoden 1980 Haagin yleissopimukseen kansainvälisestä lapsikaappauksesta

14.12.2021   
               
               
                  FI
               
               
                  Euroopan unionin virallinen lehti
               
               
                  L 446/40
               
            
         NEUVOSTON PÄÄTÖS (EU) 2021/2206,
         annettu 9 päivänä joulukuuta 2021,
         jäsenvaltioille annettavasta luvasta hyväksyä Euroopan unionin edun mukaisesti Jamaikan liittyminen yksityisoikeuden alaa koskevaan vuoden 1980 Haagin yleissopimukseen kansainvälisestä lapsikaappauksesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 81 artiklan 3 kohdan yhdessä sen 218 artiklan 6 kohdan toisen alakohdan b alakohdan kanssa,
         ottaa huomioon Euroopan komission ehdotuksen,
         ottaa huomioon Euroopan parlamentin lausunnon (1),
         sekä katsoo seuraavaa:
         
                     (1)
                  
                  
                     Euroopan unionista tehdyn sopimuksen 3 artiklan mukaisesti unioni on asettanut yhdeksi tavoitteekseen lapsen oikeuksien suojelun edistämisen. Toimenpiteet lasten suojelemiseksi luvattomilta poisviemisiltä tai palauttamatta jättämisiltä muodostavat olennaisen osan kyseistä toimintapolitiikkaa.
                  
               
                     (2)
                  
                  
                     Neuvosto hyväksyi asetuksen (EY) N:o 2201/2003 (2), jäljempänä ’Bryssel II a -asetus’, jolla pyritään suojelemaan lapsia luvattoman poisviemisen tai palauttamatta jättämisen haitallisilta vaikutuksilta ja vahvistamaan menettelyt, jotta turvataan lasten pikainen palauttaminen siihen valtioon, jossa heidän asuinpaikkansa on, sekä varmistamaan tapaamisoikeus ja oikeus lapsen huoltoon.
                  
               
                     (3)
                  
                  
                     Bryssel II a -asetus täydentää ja vahvistaa 25 päivänä lokakuuta 1980 tehtyä yksityisoikeuden alaa koskevaa Haagin yleissopimusta kansainvälisestä lapsikaappauksesta, jäljempänä ’vuoden 1980 Haagin yleissopimus’, jolla luodaan sekä sopimusvaltioiden että keskusviranomaisten välinen kansainvälinen velvoite- ja yhteistyöjärjestelmä ja jolla pyritään turvaamaan luvattomasti muihin valtioihin vietyjen tai muista valtioista palauttamatta jätettyjen lasten pikainen palauttaminen.
                  
               
                     (4)
                  
                  
                     Kaikki jäsenvaltiot ovat vuoden 1980 Haagin yleissopimuksen osapuolia.
                  
               
                     (5)
                  
                  
                     Unioni kannustaa kolmansia valtioita liittymään vuoden 1980 Haagin yleissopimukseen ja tukee vuoden 1980 Haagin yleissopimuksen asianmukaista täytäntöönpanoa osallistumalla yhdessä jäsenvaltioidensa kanssa muun muassa kansainvälistä yksityisoikeutta käsittelevän Haagin konferenssin säännöllisesti järjestämiin erityiskomissioihin.
                  
               
                     (6)
                  
                  
                     Jäsenvaltioiden ja kolmansien valtioiden välillä sovellettavalla yhteisellä sääntelykehyksellä voitaisiin parhaiten ratkaista arkaluonteiset kansainväliset lapsikaappaukset.
                  
               
                     (7)
                  
                  
                     Vuoden 1980 Haagin yleissopimuksessa määrätään, että sitä sovelletaan liittyjävaltion ja sellaisten sopimusvaltioiden välisissä suhteissa, jotka ovat antaneet selityksen liittymisen hyväksymisestä.
                  
               
                     (8)
                  
                  
                     Vuoden 1980 Haagin yleissopimus ei salli alueellisten taloudellisen yhdentymisen järjestöjen, kuten unionin, liittyä siihen. Tämän vuoksi unioni ei voi liittyä yleissopimukseen eikä se voi tallettaa selitystä valtion liittymisen hyväksymisestä.
                  
               
                     (9)
                  
                  
                     Euroopan unionin tuomioistuimen lausunnon 1/13 (3) mukaan vuoden 1980 Haagin yleissopimuksen mukaiset selitykset liittymisen hyväksymisestä kuuluvat unionin yksinomaiseen ulkoiseen toimivaltaan.
                  
               
                     (10)
                  
                  
                     Jamaika talletti vuoden 1980 Haagin yleissopimusta koskevan liittymiskirjansa 24 päivänä helmikuuta 2017. Vuoden 1980 Haagin yleissopimus tuli Jamaikan osalta voimaan 1 päivänä toukokuuta 2017.
                  
               
                     (11)
                  
                  
                     Jamaikan tilanteen tarkastelu on osoittanut, että jäsenvaltiot voivat unionin edun mukaisesti hyväksyä Jamaikan liittymisen vuoden 1980 Haagin yleissopimukseen sen ehtojen mukaisesti.
                  
               
                     (12)
                  
                  
                     Jäsenvaltioille olisi näin ollen unionin edun mukaisesti annettava lupa tallettaa selityksensä Jamaikan liittymisen hyväksymisestä tämän päätöksen ehtojen mukaisesti.
                  
               
                     (13)
                  
                  
                     Bryssel II a -asetus sitoo Irlantia, ja sen vuoksi Irlanti osallistuu tämän päätöksen hyväksymiseen ja soveltamiseen.
                  
               
                     (14)
                  
                  
                     Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Jäsenvaltioille annetaan lupa hyväksyä Jamaikan liittyminen vuoden 1980 Haagin yleissopimukseen unionin edun mukaisesti.
            
            
               2.   Jäsenvaltioiden on talletettava viimeistään 10 päivänä joulukuuta 2022 seuraavasti muotoiltu selitys siitä, että se unionin edun mukaisesti hyväksyy Jamaikan liittymisen vuoden 1980 Haagin yleissopimukseen:
               
                  ”[JÄSENVALTION koko nimi] ilmoittaa hyväksyvänsä neuvoston päätöksen (EU) 2021/2206 mukaisesti, että Jamaika liittyy 25 päivänä lokakuuta 1980 tehtyyn yksityisoikeuden alaa koskevaan Haagin yleissopimukseen kansainvälisestä lapsikaappauksesta.”
               
            
            
               3.   Jäsenvaltioiden on ilmoitettava neuvostolle ja komissiolle siitä, että ne ovat tallettaneet Jamaikan liittymisen hyväksymistä koskevat selityksensä, ja toimitettava komissiolle kyseisten selitystsen teksti kahden kuukauden kuluessa niiden tallettamisesta.
            
         
         
            2 artikla
            Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
         
         
            3 artikla
            Tätä päätöstä sovelletaan perussopimusten mukaisesti.
         
         
            Tehty Brysselissä 9 päivänä joulukuuta 2021.
            
               
                  Neuvoston puolesta
               
               
                  Puheenjohtaja
               
               A. HOJS
            
         
         
            (1)  Lausunto annettu 25. marraskuuta 2021 (ei vielä julkaistu virallisessa lehdessä).
         
            (2)  Neuvoston asetus (EY) N:o 2201/2003, annettu 27 päivänä marraskuuta 2003, tuomioistuimen toimivallasta sekä tuomioiden tunnustamisesta ja täytäntöönpanosta avioliittoa ja vanhempainvastuuta koskevissa asioissa ja asetuksen (EY) N:o 1347/2000 kumoamisesta (EUVL L 338, 23.12.2003, s. 1).
         
            (3)  ECLI:EU:C:2014:2303.